**ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ**

**Αθήνα, 29.9.2021**

ΠΡΟΣ: Γενικό Διευθυντή Ελληνικού Κτηματολογίου, κ. Στέφανο Κοτσώλη

ΚΟΙΝ.: 1. Υπουργό Δικαιοσύνης, κ. Κωνσταντίνο Τσιάρα

2. Υφυπουργό Ψηφιακής Διακυβέρνησης κ. Θεόδωρο Λιβάνιο

3. Προϊσταμένη της Εισαγγελίας Πρωτοδικών Αθηνών, κ. Σωτηρία Παπαγεωργακοπούλου

**ΘΕΜΑ : ΩΡΑΡΙΟ ΕΙΣΟΔΟΥ ΚΑΙ ΕΡΕΥΝΑΣ ΔΙΚΗΓΟΡΩΝ ΣΕ ΚΤΗΜΑΤΟΛΟΓΙΚΑ ΓΡΑΦΕΙΑ ΚΑΙ ΥΠΟΘΗΚΟΦΥΛΑΚΕΙΑ**

Μετά την προ ολίγων ημερών ολοκλήρωση της ένταξης στο «Ελληνικό Κτηματολόγιο» των περισσότερων Κτηματολογικών Γραφείων της Αττικής, εντός των οποίων κατά κανόνα στεγάζονται και τα κατά τόπον αντίστοιχα υποθηκοφυλακεία, **το ωράριο έναρξης έρευνας των Δικηγόρων μεταβλήθηκε από 9:00 π.μ σε 10:00 πμ,** με αποτέλεσμα να δυσχεραίνεται ουσιωδώς , άνευ αποχρώντος λόγου, το καθημερινό τους έργο. Είναι χαρακτηριστικό ότι με την επελθούσα μεταβολή, για την οποία ουδεμία πειστική εξήγηση έχει δοθεί: α) οι συνάδελφοι χάνουν πολύτιμο χρόνο αναμένοντας να διενεργήσουν έρευνα, ενώ μέχρι να ολοκληρώσουν την έρευνά τους οι λοιπές υπηρεσίες κλείνουν, β) ενώ ή έρευνα ξεκινάει 10 πμ, τα κτηματολογικά γραφεία είναι ανοιχτά και δέχονται το κοινό για αιτήσεις κλπ από τις 9:00 πμ γ) υπάρχει το παράδοξο ότι στα κτηματολογικά γραφεία – υποθηκοφυλακεία, των οποίων η ένταξη στον ενιαίο φορέα δεν έχει ολοκληρωθεί, η έρευνα και ο έλεγχος ξεκινάει στις 9:00.

Με δεδομένο ότι **η ισχύουσα ΚΥΑ υπ’ αριθ. Δ1α/Γ.Π.οικ. 58531/2021 (ΦΕΚ τ. Β’ 4441) δεν θέτει περιορισμούς στην αυτοπρόσωπη παρουσία των δικηγόρων στα Κτηματολογικά Γραφεία και Υποθηκοφυλακεία**, ενώ από την άλλη πλευρά, **η έναρξη έρευνας των δημοσίων βιβλίων στις 10 π.μ. δημιουργεί μείζον πρόβλημα κατά τον προγραμματισμό της καθημερινής εργασίας των συναδέλφων,** **σας καλούμε να ορίσετε ως ώρα έναρξης ελέγχου και έρευνας στα κτηματολογικά γραφεία που υπάγονται στο φορέα Ελληνικό Κτηματολόγιο την 9:00 π.μ.**, συμφώνως και προς την ειδική διάταξη της **παρ. 2 του**[**άρθρου 34**](https://www.lawspot.gr/nomikes-plirofories/nomothesia/n-4194-2013/arthro-34-nomos-4194-2013-ypohreosi-sevasmoy-kai-timis)**του ν. 4194/2013** «Κώδικας Δικηγόρων», που ορίζει ότι «*η είσοδος στα Υπουργεία και στα δημόσια καταστήματα επιτρέπεται ελεύθερα στους δικηγόρους με επίδειξη της επαγγελματικής τους ταυτότητας, κάθε εργάσιμη ημέρα και ώρα χωρίς κανένα χρονικό ή άλλο περιορισμό*».